Yesus cap,
Nikodemus cap upu konum taleprei taru dinin amendada,
Yesus cap,
er upu gekepra dombarami neng capdi,
Yudea tara neitamai dinin,
nimi ati men doramyai bura mutu bena kurami.
Sun amutupu kurami taruda,
Yesusdi peteremamupa,
nesala weik teka tenepi.
Teka tenepipa,
Yohanesdi,
anesala yuk-yuk dopra me dongoramu.
Ataru neitamaipu,
Yohanesdi yuk mutu sida Ainon cap,
Salim mutu cap neitamaida,
teka tenena nesala dopra me dongoramu.
Ada,
amutu butene,
er kuramu mutu neitamaida,
me mokon weik kwamnga tep,
nimidi,
‘Me dongopsetue’ tenen,
tupa-tupa yakaramipa,
Yohanesdi ateka tenepi nesala dopra,
me dongoramu.
Yohanesdi apel doramu taruda,
ada yu nengdi er dopra wenemna ati kapul men dongopi taruda,
teka tenena nesala dopra me dongoramu.
Ataruda,
Yohanes peterepu upu gekerami neng cap,
tenpu Yahudi yala ngebo cap,
upu deiki di deremdanmai.
Upu deiki di deremdanmaiya deiyoda,
ada Farisi nengdi,
‘Allah derepserur’ tenen,
“Mem pel dona utopu ngeda,
buru me kunada,
ukupra,
ukupra buru me kunkamrume,”
pepra,
peteremaminge tep,
tenpu kange doupra men kuramya tep,
aupu deiki di deremdanmaie.
Anengda,
Yohanes er kori yanmaidi upepi.
“Kanda,
peteremna deiyo ngebo kurume.
Kandi pepsemum ngebo,
Yordan me ortara,
kan cap kikiman kunmarerum ngeboda,
nesala weik me dongonmare.
Tonda,
nesala weika di,
‘Er upu gekepkup’ tenen,
er koripu yakanmange.
Angeda dano,
telep do,
mali do.
Kanda ware teneprem do?”
pepra asimpetenmai.
Upepmaipa,
Yohanesdi aneng tep pepu.
Ware neng do yuma,
mambul pel dona deiyo keca doronungada,
Allah im deiki di karepsetuopda,
doproptengedi,
apel doptenge dinin,
Allah im deiki di,
apel dona deiyo keca men karepseryopda,
apel men doptenge.
Sun peda sun kaele.
Nedi sun tep upepsisi.
“Allahdi wepra deipu ngebo,
Nimi Lyemna Deiyo Ngebo,
Kristusda,
ne Yohanes men kunune.
Allahdi,
‘Nimi Lyemna Ngebo amenda yankamra tep,
ketenem dina pel donkamre’ tenen,
ne dopra menmena dokotepneue.
Ila mambul ngebo Kristusda amenda yankamre,”
pepsisi.
Ukupmanto upu ton pepkusene.
Nimi dona tep,
karepkameng nerda,
aner dopkamre ngebo,
er dipu aner talenkamre.
Aner dopkamre ngebo,
er melimna nengda,
talipu kunung dinin,
‘Nun kabo dan taru yankamre do?’
tenen,
ketenepra dimengedi,
gekenapu kununge.
Ukupra dakunmangepane,
ner dopkamre ngebo yaredi,
upu peprepa gekepmengopda,
kange deipra pingpinga di kununge.
Aneng kange deipra pingpinga di kuramengtopu,
ne peda utopu kunune.
Neda kange deipra pingpinga weika di konum kunune.
Sundi pepmanerum ngebo Yesusda,
konum yanmara tep pepsene.
Erda adipapu ila mambul ngebo kupbankamre.
Nepuda,
er amutara kunedi yambul mambul ngebopu kununa cadi,
ne sida metek kupbankamnere.
Neda mambul ngebo gum tepa.
Yohanesdi pepu.
Upepu dingeda,
aupu ton pepu.
Im deiki tara di yau ngeboda,
akeca-keca yuma deiki tara kuredi,
ila mambul ngebo kurure.
Tuai neng dipu deipnei atep,
neda tali tuai ngebo kunedi,
nimi upupu penune.
Im deiki tara di yare ngeboda,
akure keca yuma deiki tara kuredi,
ila deiyo ngebo kurure.
Im deiki di yau ngebodi,
er diramunge cap,
gekeramunge cap tep,
lap peserur dinino,
tuai nesala yumadi,
er upu teka tenepra men gekenunge.
Ton nengda men gekenung dinin,
yuk neng er pesere upu teka tenepra gekepmengopda,
adeiki di,
katuai di pesenunge.
Ada,
‘Allah erda pio tek sisi upupu peserure’ tenen,
kael kepya tep,
sun teka tenenunga deiki di,
yuk neng peda epmengedi,
‘Allahda tek upupu peserure’ tenen,
kael kemnunge.
Allahdi tuai mutu dokotepseu ngebo,
erdi tali upu gume.
Allah er tek sisi upu peserure.
Allahdi angebo tep,
er Lek Sambala weika di karerure.
Ada yambula di bokra karena gume.
Men nukmanto pio weike,
Allahdi er puto karerepa,
im deiki di tuai mutu yau ngebodi aputo dororure.
Nun Nai Bo Allahdi,
er Mi Sisa tep,
kange deiprap er dipru karerure.
Atep,
ware keca do yuma,
Allahdi akeca-keca yuma,
er Mi Sisa tep karepupa,
er buru dipu taleredi,
akeca-keca deiki tara deiyo ngebo kurure.
Ware nesala do yuma,
Allah er Mi Sisa tep,
teka tenepmengopda,
Allahdi gam kuna deiyo keca karerepa,
pio gam kunkamenge.
Dinino,
Allah er Mi Sisa tep,
‘Nun song’ tenen,
tapmenge nesala yumada,
Allahdi anesala tep,
yu kupredi weika di wenepra ponkamra tep,
gam kun keca men dopropkamenge.
Sun depmengepa,
kange di ton cap,
gam pio men kunkamenge.
Allahdi anesala wenemna tep,
er yu sun deiki tupa derinkamre.
Yohanesdi aupu yuma pepu.